Moer toe die vreemde in C. Johan Bakkes: Graffiti Boeke
'Elke keer as ek my rugsak voortsleep deur hierdie dik sand en versengende hitte, dink ek: Wat de donner soek ek nou al weer hier? Die sweet bars uit en loop strome deur kopdoek en baard."
My brein is afgesluit, ek sien nie meer die blink kabbeling van die rivier regs en die ruwe kranse wat hierdie skeurvallei omsluit nie. Agter my string 'n klomp mense. My kliënte en my verantwoordelikheid.'
Of dit nou gaan oor sy ervaring as gids in die Visrivierskeurvallei in Namibië, sy ekspedisies na Kilimandjaro, sy besoek aan Timboektoe, of sy ander reise deur Afrika ... Johan Bakkes is 'n gebore storieverteller wat weet hoe om sy lesers mee te voer, hulle saam te neem na al die wonderlike plekke wat hy self al besoek het. Soos hy dit self stel: 'Ek is nie slim genoeg om strontstorietjies uit te dink nie - alles wat hier staan, is die reine waarheid, gesien deur my eie oë. Dis hoe dit moet wees, want dis die lewe ...'
'n Móét vir die avontuurlustige leser.